Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida
(resolution, 2023-02-09)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuni va Oʻzbekiston Respublikasi Prezidentining 2018-yil 13-iyuldagi PQ-3852-son “Jahon banki va Xalqaro moliya korporatsiyasining “Biznes yuritish” yillik hisobotida Oʻzbekiston Respublikasining reytingini yanada yaxshilash chora-tadbirlari toʻgʻrisida”gi qaroriga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2009-yil 16-martdagi 7/2-son qarori (roʻyxat raqami 1948, 2009-yil 27-aprel) (Oʻzbekiston Respublikasi qonun hujjatlari toʻplami, 2009-y., 18-son, 229-modda) bilan tasdiqlangan Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 7-band quyidagi mazmundagi oltinchi xatboshi bilan toʻldirilsin: “Banklar tomonidan tadbirkorlik faoliyati subyektlaridan hujjatlarga muhr qoʻyish yoki hujjatlarni muhr bilan tasdiqlashni talab etish taqiqlanadi.”. 2. 8-bandning ikkinchi xatboshisi “taqdim qilinadi” degan soʻzlardan keyin “, taʼsischilari rezident jismoniy shaxslardan iborat boʻlgan yuridik shaxsni davlat roʻyxatidan oʻtkazish jarayonida masofadan turib hisobvaraq ochish holatlari bundan mustasno” degan soʻzlar bilan toʻldirilsin. 3. Quyidagi mazmundagi 82-band bilan toʻldirilsin: “82. Taʼsischilari rezident jismoniy shaxslardan iborat boʻlgan yuridik shaxslar davlat roʻyxatidan oʻtish jarayonida milliy va chet el valyutasidagi bank hisobvaragʻini masofadan turib ochishi mumkin. Bank hisobvaragʻini ochish bank hisobvaragʻi shartnoma ofertasini akseptlash yoʻli bilan tuziladi. Mazkur yuridik shaxslar tomonidan toʻlovlar ushbu yoʻriqnomaning 3-ilovasida keltirilgan shaklga muvofiq imzolar namunalari qoʻyilgan ikki dona varaqcha hamda yuridik shaxs nomidan pul-hisob-kitob hujjatlarini imzolash vakolatiga ega shaxsning shaxsini tasdiqlovchi hujjati (pasport yoki uni oʻrnini bosadigan hujjat) taqdim etilgandan soʻng, amalga oshirilishi mumkin. Shaxsni tasdiqlovchi hujjatdan nusxa olinib, asli qaytarib beriladi.”. 4. 12-bandning “b” kichik bandidan “va muhr izi” degan soʻzlar chiqarib tashlansin. 5. 13-bandning “v” kichik bandida “3-ilovasida” degan soʻzlar “3a-ilovasida” degan soʻzlar bilan almashtirilsin. 6. 14-bandda: “v” kichik band quyidagi tahrirda bayon etilsin: “v) tadbirkorlik faoliyati subyektlari uchun mazkur yoʻriqnomaning 3-ilovasida keltirilgan shaklga muvofiq imzolar namunalari qoʻyilgan ikki dona varaqcha;”; quyidagi mazmundagi “v1” kichik bandi bilan toʻldirilsin: “v1) tadbirkorlik faoliyati subyekti boʻlmagan rezident yuridik shaxslar uchun mazkur Yoʻriqnomaning 3a-ilovasida keltirilgan shaklga muvofiq imzolar namunalari va muhr izi qoʻyilgan ikki dona varaqcha;”. 7. 33-bandning ikkinchi xatboshisi quyidagi tahrirda bayon etilsin: “Tadbirkorlik faoliyati subyektlari nomidan pul-hisob-kitob hujjatlarini imzolash vakolatiga ega shaxslarning imzo namunalari taqdim etiladi.”. 8. 35-banddagi “muhr mavjud boʻlgan taqdirda” degan soʻzlar “tadbirkorlik faoliyati subyektlaridan muhr qoʻyish talab etilmaydi” degan soʻzlar bilan almashtirilsin. 9. 36-bandning uchinchi xatboshisi quyidagi tahrirda bayon etilsin: “Mazkur band talablari tadbirkorlik faoliyati subyektlariga nisbatan tadbiq etilmaydi.”. 10. 3-ilova mazkur oʻzgartirish va qoʻshimchalarning 1-ilovasiga muvofiq tahrirda bayon etilsin. 11. Mazkur oʻzgartirish va qoʻshimchalarning 2-ilovasiga muvofiq tahrirda 3a-ilova bilan toʻldirilsin.